**VILNIAUS UNIVERSITETO LIGONINĖ SANTAROS KLINIKOS**

**SPECIALIOSIOS PIRKIMO SĄLYGOS**

**VIENKARTINĖS MEDICINOS PAGALBOS PRIEMONĖS NEUROMONITORIUI AVALANCHE SI2 (11370)**

1. VšĮ Vilniaus universiteto ligoninė Santaros klinikos (toliau – PO), vykdydama viešąjį pirkimą numato įsigyti vienkartines medicinos pagalbos priemones neuromonitoriui Avalanche SI2 (toliau – prekė).

2. PO vykdo pirkimą atviro konkurso (tarptautinio) būdu.

3. Išankstinis skelbimas apie pirkimą nebuvo paskelbtas.

4. Tiesioginį ryšį su tiekėjais įgaliotas palaikyti perkančiosios organizacijos atstovas: Remigijus Šivickis, vyriausiasis viešųjų pirkimų specialistas, tel. +370 688 62764, el. p. remigijus.sivickis@santa.lt, Santariškių g. 4, LT-08406 Vilnius.

5. Pirkimo objektas yra vienkartinės medicinos pagalbos priemonės neuromonitoriui Avalanche SI2.

6. Pirkimas nėra skaidomas į dalis, nes skaidyti sudėtinga techniniu požiūriu. Siekiant užtikrinti kokybišką paslaugą ir teisingą turimos įrangos naudojimą, priemonės turi būti to paties gamintojo ir iš vieno tiekėjo, o tai užtikrins savalaikį visų komplekto dalių tiekimą.

7. Reikalavimai pirkimo objektui nurodyti SPS 1 priede „Techninė specifikacija“ ir SPS 2 priede „Prekių pirkimo-pardavimo sutarties bendrosios ir specialiosios sąlygos“ (projekte).

8. Tiekėjo įsipareigojimų įvykdymo vieta yra: VšĮ Vilniaus universiteto ligoninė Santaros klinikos, Santariškių g. 2, Vilnius.

9. EBVPD pildomas pagal SPS 3 priede pateiktą failą/šabloną.

10. Tiekėjo pašalinimo pagrindai ir jų nebuvimą patvirtinantys dokumentai nurodyti Bendrųjų pirkimo sąlygų (toliau – BPS) 3.10. p. ir 3.16 p.

11. Tiekėjas, dalyvaujantis pirkime, turi atitikti kvalifikacinius reikalavimus ir, jeigu taikytina, laikytis kokybės vadybos sistemos ir (arba) aplinkos apsaugos vadybos sistemos standartų: Netaikoma.

12. Kitų atrankos reikalavimų tiekėjams nenustatoma.

13. Pasiūlymo galiojimo užtikrinimas nereikalaujamas.

14. Pirkime pirkimo objekto pavyzdžius tiekėjas turės pateikti įvertinimui PO paprašius. Siekiant patikrinti konkretaus tiekėjo prekių atitikimą keliamiems reikalavimams, jų tinkamumą pirkime gali būti reikalaujama per 7 kalendorines dienas pateikti prekių pavyzdžius, kurių PO pareikalaus pasiūlymų vertinimo metu. Tiekėjo prašymu, pavyzdžių pateikimo terminas galės būti pratęstas vieną kartą ne ilgiau kaip 5 d. d. Prekių pavyzdžius, tiekėjas turi pateikti neatlygintinai, savo sąskaita. Nepateikus prekių pavyzdžių, pasiūlymas bus atmetamas. PO turi teisę atmesti tiekėjo pasiūlymą, jeigu tikrindama prekių pavyzdžius nustato, kad tiekėjo siūlomos prekės neatitinka techninės specifikacijos reikalavimų.

Perkančioji organizacija turi teisę atmesti tiekėjo pasiūlymą, jeigu tikrindama prekių pavyzdžius nustato, kad tiekėjo siūlomos prekės neatitinka techninės specifikacijos reikalavimų ir/arba kelia riziką perkančiosios organizacijos atliekamų procedūrų saugumui. Perkančioji organizacija yra viena didžiausių ligoninių Lietuvoje, teikianti aukščiausio tretinio lygio specializuotas asmens sveikatos priežiūros paslaugas, kurioje atliekamos itin sudėtingos operacijos/procedūros. Atsižvelgiant į tai, perkančioji organizacija privalo užtikrinti teikiamų medicinos paslaugų kokybę bei pacientų saugumą, todėl perkamos priemonės privalo atitikti tiek techninės specifikacijos reikalavimus, tiek ir tokių priemonių notifikuotų įstaigų nustatytus kokybinius reikalavimus, atitinkančius perkančiosios organizacijos poreikį (kaip pvz., dėl nekokybiškų priemonių negali būti traumuojami paciento audiniai (t. y. negali būti teikiamos nekokybiškos, nesaugios medicinos paslaugos)).

15. PO atsako į CVP IS prašymą dėl pirkimo dokumentų, jei prašymas yra pateiktas ne vėliau kaip likus 9 kalendorinėms dienoms iki pasiūlymų pateikimo termino pabaigos.

16. Tiekėjo CVP IS prašymu papildomi pirkimo dokumentai (paaiškinimai ar pataisymai) pateikiami ne vėliau kaip likus 6 kalendorinėms dienoms iki pasiūlymų pateikimo termino pabaigos, jei jų paprašyta laiku.

17. PO rengti susitikimų su tiekėjais neketina.

18. Perkančioji organizacija ekonomiškai naudingiausią pasiūlymą išrenka pagal mažiausią kainą. Maksimali pasiūlymo (vertinamoji) kaina, kurią viršijus pasiūlymas bus atmestas, yra:

|  |  |  |
| --- | --- | --- |
| **Pirkimo dalies Nr.** | **Maksimali pasiūlymo**  **(vertinamoji) kaina EUR be PVM** | **Maksimali pasiūlymo**  **(vertinamoji) kaina EUR su PVM** |
| 1 | 106 500,00 | 111 825,00 |

***Pastaba.*** *PO kaina suplanuota taikant lengvatinį 5% PVM tarifą. Tais atvejais, kai pasiūlymą teikia užsienio tiekėjas, kuriam pagal Pridėtinės vertės mokesčio  įstatymo 19 str. 5 d. taikomas 0 proc. PVM tarifas, arba pasiūlymą teikia PVM mokėtoju neįsiregistravęs Lietuvos Respublikos apmokestinamasis asmuo (ne PVM mokėtojas), tiekėjas kartu su pasiūlymu pateikia laisvos formos dokumentą, kuriame nurodo priežastis, dėl kurių pasiūlyme taikomas 0 proc. PVM tarifas arba PVM netaikomas. Atmesdama pasiūlymus dėl per didelės pasiūlymo kainos, PO vertins galutines pasiūlymų kainas su visais mokesčiais, t. y., įskaitant tiekėjo nurodytą PVM bei dėl sutarties sudarymo su viešojo pirkimo laimėtoju perkančiosios organizacijos įgyjamas mokestines prievoles (ar teises).*

19. Elektroninis aukcionas pirkime nebus rengiamas.

20. Tiekėjo pasiūlymo forma pateikta SPS 4 priede “Pasiūlymo forma”.

21. Įsigyti prekių naudojantis Centrinės perkančiosios organizacijos (toliau – CPO LT) elektroniniu katalogu galimybės nėra, nes prekių CPO LT elektroniniame kataloge nesiūloma.

22. Šiame pirkime taikomi aplinkos apsaugos kriterijai (žaliųjų pirkimų reikalavimai Aplinkos apsaugos kriterijai nustatyti pagal Lietuvos Respublikos aplinkos ministro Lietuvos Respublikos aplinkos ministro 2011 m. birželio 28 d. įsakymu Nr. D1-508 (Lietuvos Respublikos aplinkos ministro 2022 m. gruodžio 13 d. įsakymo Nr. D1-401 redakcija) „Dėl aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ 4.4.4. papunktį. Aplinkos apsaugos kriterijai nustatyti pirkimo sąlygų sutarties projekte „Prekių pirkimo-pardavimo sutarties bendrosios ir specialiosios sąlygos“ ir jos priede Nr. 1 kaip tiekėjo įsipareigojimas.

SPS priedai:

1. „Techninė specifikacija“.

2. „Prekių pirkimo-pardavimo sutarties bendrosios ir specialiosios sąlygos“ (projektas).

3. „EBVPD failas/šablonas“.

4. „Pasiūlymo forma”.